62014CO0203_EL
Διάδικοι
Σκεπτικό της απόφασης
Διατακτικό
Διάδικοι
Στην υπόθεση C‑203/14,
με αντικείμενο αίτηση προδικαστικής αποφάσεως δυνάμει του άρθρου 267 ΣΛΕΕ, που υπέβαλε το Tribunal Català de Contractes del Sector Públic (Ισπανία) με απόφαση της 25ης Μαρτίου 2014, η οποία περιήλθε στο Δικαστήριο στις 23 Απριλίου 2014, στο πλαίσιο της δίκης
Consorci Sanitari del Maresme
κατά
Corporació de Salut del Maresme i la Selva
ΤΟ ΔΙΚΑΣΤΗΡΙΟ (τμήμα μείζονος συνθέσεως),
συγκείμενο από τους Β. Σκουρή, Πρόεδρο, K. Lenaerts, αντιπρόεδρο, A. Tizzano, R. Silva de Lapuerta, T. von Danwitz, A. Ó Caoimh, J.‑C. Bonichot, C. Vajda, S. Rodin, προέδρους τμήματος, A. Arabadjiev, M. Berger (εισηγήτρια), E. Jarašiūnas, C. G. Fernlund, J. L. da Cruz Vilaça και F. Biltgen, δικαστές,
γενικός εισαγγελέας: N. Jääskinen
γραμματέας: A. Calot Escobar
αφού άκουσε τον γενικό εισαγγελέα,
εκδίδει την ακόλουθη
Διάταξη
Σκεπτικό της απόφασης
1. Η αίτηση προδικαστικής αποφάσεως αφορά την ερμηνεία των άρθρων 1, παράγραφος 8, και 52 της οδηγίας 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και [παροχής] υπηρεσιών (ΕΕ L 134, σ. 114).
2. Η αίτηση αυτή υποβλήθηκε κατόπιν ειδικής διοικητικής προσφυγής στον τομέα των δημοσίων συμβάσεων που άσκησε η Consorci Sanitari del Maresme (κοινοπραξία υγείας της επαρχίας Maresme) με αίτημα, αφενός, την ακύρωση της αποφάσεως με την οποία η επιτροπή αξιολογήσεως και αναθέσεως του Corporació de Salut del Maresme i la Selva (οργανισμού υπηρεσιών υγείας των επαρχιών Maresme και Selva) δεν επέτρεψε τη συμμετοχή της ως άνω κοινοπραξίας σε ανοιχτό διαγωνισμό με αντικείμενο την παροχή υπηρεσιών διαγνώσεως μέσω απεικονιστικών συσκευών μαγνητικού συντονισμού, όσον αφορά τα κέντρα ιατρικής περιθάλψεως που διαχειρίζεται ο Corporació de Salut del Maresme i la Selva, και, αφετέρου, να επιτραπεί η συμμετοχή της εν λόγω κοινοπραξίας στον διαγωνισμό.
3. Με απόφαση της 13ης Ιανουαρίου 2015, το Δικαστήριο παρέπεμψε την υπόθεση στο έκτο τμήμα και αποφάσισε, κατ’ εφαρμογήν του άρθρου 76, παράγραφος 2, του Κανονισμού του Διαδικασίας, να μη διεξαχθεί επ’ ακροατηρίου συζήτηση. Αποφάσισε, επίσης, να εκδικασθεί η υπόθεση χωρίς ανάπτυξη προτάσεων γενικού εισαγγελέα.
4. Το Δικαστήριο, δεδομένου ότι ηγέρθησαν αμφιβολίες ως προς την αρμοδιότητά του, απηύθυνε, στις 9 Φεβρουαρίου 2015, στο Tribunal Català de Contractes del Sector Públic (καταλανικό δικαστήριο επιλύσεως διαφορών σχετικών με δημόσιες συμβάσεις), αίτημα παροχής διευκρινίσεων. Εκείνο απήντησε στο αίτημα αυτό με επιστολή της 12ης Φεβρουαρίου 2015, η οποία περιήλθε στο Δικαστήριο στις 17 Φεβρουαρίου 2015.
5. Λαμβανομένων υπόψη των διευκρινίσεων που παρέσχε το Tribunal Català de Contractes del Sector Públic, το Δικαστήριο κρίνει ότι απαιτείται η ενώπιόν του διεξαγωγή διεξοδικής κατ’ αντιμωλίαν συζητήσεως. Αποφάσισε να αναθέσει τελικώς την εκδίκαση της υποθέσεως στο τμήμα μείζονος συνθέσεως, το οποίο θα αποφανθεί κατόπιν της αναπτύξεως προτάσεων εκ μέρους του γενικού εισαγγελέα.
6. Συγκεκριμένα, από τις προμνημονευθείσες διευκρινίσεις προκύπτει ότι η ειδική διοικητική προσφυγή στον τομέα των δημοσίων συμβάσεων, η οποία αποτελεί το αντικείμενο της κύριας δίκης, έχει προαιρετικό χαρακτήρα, ότι με την απόφαση επί της προσφυγής αυτής θα περατωθεί η διοικητική διαδικασία και ότι κατά της αποφάσεως αυτής μπορεί να ασκηθεί εν συνεχεία ένδικη προσφυγή κατά την τακτική διαδικασία της διοικητικής δικαιοσύνης (contencioso-administrativo).
7. Τίθεται το ζήτημα αν το Tribunal Català de Contractes del Sector Públic πληροί τα κριτήρια που έχουν διατυπωθεί με τη νομολογία του Δικαστηρίου για να χαρακτηρισθεί ως δικαστήριο, κατά την έννοια του άρθρου 267 ΣΛΕΕ.
8. Το Δικαστήριο εκτιμά, ως εκ τούτου, ότι πρέπει να διεξαχθεί επ’ ακροατηρίου συζήτηση προκειμένου να παρασχεθεί στους ενδιαφερομένους που διαλαμβάνονται στο άρθρο 23 του Οργανισμού του Δικαστηρίου η δυνατότητα να διατυπώσουν την ενδεχόμενη άποψή τους επί του μνημονευθέντος στη σκέψη 7 της παρούσας διατάξεως ζητήματος.
Διατακτικό
Για τους λόγους αυτούς, το Δικαστήριο (έκτο τμήμα) διατάσσει:
1) Κηρύσσει την έναρξη της προφορικής διαδικασίας στο πλαίσιο της υποθέσεως C-203/14.
2) Η ημερομηνία διεξαγωγής της επ’ ακροατηρίου συζητήσεως καθορίζεται με χωριστή πράξη.
3) Καλεί τους ενδιαφερομένους που διαλαμβάνονται στο άρθρο 23 του Οργανισμού του Δικαστηρίου της Ευρωπαϊκής Ένωσης να διατυπώσουν την ενδεχόμενη άποψή τους επί του ζητήματος αν το Tribunal Català de Contractes del Sector Públic (Ισπανία) πληροί τα κριτήρια που έχουν διατυπωθεί με τη νομολογία του Δικαστηρίου για να χαρακτηρισθεί ως δικαστήριο, κατά την έννοια του άρθρου 267 ΣΛΕΕ.
4) Επιφυλάσσεται ως προς τα δικαστικά έξοδα.